-  మొండి బాకీల వసూళ్లపై బ్యాంకులు దృష్టి పెట్టాలి
-  ప్రజాధనం కొందరి చేతిల్లోకే చేరడం మంచిది కాదు: జైట్లీ
న్యూఢిల్లీ: బ్యాంకులకు కోట్లాది రూపాయల రుణాలను బకాయిపడ్డ వారి నుంచి రుణ రికవరీకి బ్యాంకులు కఠిన చర్యలకు దిగాలని కేంద్ర ఆర్థిక శాఖ మంత్రి అరుణ్‌ జైట్లీ అన్నారు. బ్యాంకుల నుంచి ప్రజా ధనాన్ని రుణాల రూపంలో సమీకరించుకొని వాడుకొనేందుకు ఇకపై కదరదన్న భావన ప్రజల్లో కలిగేలా చర్యలు చేపట్టాలని ఆయన బ్యాంకు అధికారులకు సూచించారు. బ్యాంకుల్లో నగదు సామాన్య పౌరులకు చెందిన ప్రజాధనమని ఆయన అన్నారు. ఆర్థిక వ్యవస్థ విస్తృత ప్రయోజనాల్ని దృష్టిలో పెట్టుకొని బ్యాంకులు తమ హక్కులకు పదునుపెట్టి మొండి బాకీల వసూళ్లకు సమాయత్తం కావాలని ఆయన సూచించారు. సమాజంలోని ఒక వర్గం వారివద్దే నగదు నిల్వ ఉండిపోవడం మంచి పరిణామం కాదని ఆయన అన్నారు. కంప్ట్రోలర్‌ అండ్‌ ఆడిటర్‌ జనరల్‌ ఆఫ్‌ ఇండియా కార్యాలయంలో ఏర్పాటుచేసిన ఒక సదస్సులో అభిప్రాయపడ్డారు. రుణాల రికవరీకి ఇప్పటికే బ్యాంకులు పలు అవకాశాలను కల్పించినట్లు ఆయన తెలిపారు. అయినా పెద్దగా ప్రయోజనం లేని కారణంగా ఇక బ్యాంకులు కఠినంగా వ్యవహరించాలని కోరారు. 'అవినీతి నిరోధక చట్టం-1988'లోని కొన్ని నిబంధనల వెసులుబాటు కారణంగా ప్రభుత్వ రంగ బ్యాంకుల అధికారులు ప్రయివేటు రంగ బ్యాంకుల మాదిరిగా నిరర్ధక ఆస్తుల సెటిల్‌మెంట్‌కు చర్యలు తీసుకోలేకపోతున్నట్లుగా తెలిపారు. ప్రస్తుతం బ్యాంకులు ఈ విషయంలో కీలక నిర్ణయాలు తీసుకుంటున్న నేపథ్యంలో ఈ చట్టాన్ని సవరించుకోవాల్సిన అవసరం ఎంతైనా ఉందని ఆయన అభిప్రాయపడ్డారు. దేశ వ్యాప్తంగా వచ్చే ఏడాది 'వస్తుసేవల పన్ను'ను అమలులోకి తీసుకురానున్న నేపథ్యంలో భౌగోళికంగా దేశానికి మధ్యలో ఉన్న మధ్యప్రదేశ్‌ రాష్ట్రం భారతావనికి సప్లయి కేంద్రంగా మారనున్నట్లుగా ఆర్థిక మంత్రి అరుణ్‌ జైట్లీ జోస్యం చెప్పారు.
మీ స్నేహితులకు రికమెండ్ చెయ్యండి